
ROZSUDOK V MENE SLOVENSKEJ REPUBLIKY Okresný súd Poprad sudkyňou JUDr. Erikou Borovskou v spore žalobcu: Rozhlas a televízia Slovenska so sídlom Mlynská Dolina, 845 45 Bratislava, IČO: 47 232 480, proti žalovanému: A. B., nar. XX.XX.XXXX, bytom C. XXX/X, XXX XX D., o zaplatenie 325,34 eur s príslušenstvom, takto rozhodol: I. Žalovaná je p o v i n n á zaplatiť žalobcovi 325,34 eur do 3 dní od právoplatnosti rozsudku. II. Žalovaná je p o v i n n á zaplatiť žalobcovi náhradu trov konania v plnej výške do 3 dní od právoplatnosti uznesenia súdneho úradníka o jej výške. odôvodnenie: 1. Žalobca sa žalobou podanou na súd dňa 25.08.2023 domáhal na žalovanej zaplatenia úhrad za služby verejnosti poskytnuté Rozhlasom a televíziou Slovenska vo výške 306,24 eur, pokuty za nezaplatenie úhrad vo výške 17 eur a poštovnej sadzby spojenej s vymáhaním úhrad vo výške 2,10 eur, celkom spolu 325,34 eur. Navrhol, aby súd vo veci rozhodol v skrátenom konaní vydaním platobného rozkazu. 2. Žalobu odôvodnil tvrdeniami, že je verejnoprávnou inštitúciou zriadenou na základe zákona č. 532/2010 Z.z. o Rozhlase a televízii Slovenska a o zmene a doplnení niektorých zákonov v znení neskorších predpisov. Podľa § 4 ods. 1 a § 10 ods. 5 zákona č. 340/2012 Z.z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov (ďalej už len „Zákon“) je vecne legitimovaný na podanie predmetnej žaloby proti žalovanej, ktorá je zo zákona (§ 3 písm. a) Zákona) platiteľom úhrady za služby verejnosti ním poskytované, a to vo výške 4,64 eur mesačne (§ 6 ods. 1 a § 7 Zákona). Kontrolou úhrad v zmysle § 8 Zákona zistil, že žalovaná ku dňu podania žaloby nezaplatila úhrady za kontrolované obdobie od 01.09.2017 do 28.02.2023. Výzvou zo dňa 14.02.2023 žalovanú prostredníctvom Slovenskej pošty a.s. vyzval v zmysle § 11 ods. 1 Zákona na zaplatenie omeškaných úhrad a poštovnej sadzby súvisiacej s odoslaním výzvy. Nakoľko žalovaná nezaplatila omeškané úhrady a poštovnú sadzbu v zákonnej lehote do 30 dní odo dňa doručenia písomnej výzvy, podľa § 10 ods. 3 Zákona je povinná zaplatiť aj pokutu vo výške 17 eur. Celkový dlh žalovanej tak predstavuje 325,34 eur a pozostáva zo sumy 306,24 eur ako súčinu 66 neuhradených mesačných úhrad vo výške 4,64 eur v kontrolovanom období od 01.09.2017 – 28.02.2023, pokuty vo výške 17 eur a poštovnej sadzby podľa predloženého cenníka Slovenskej pošty a. s. vo výške 2,10 eur. 3. Spolu so žalobou žalobca predložil súdu prehľad predpisov a platieb žalovanej za obdobie od 09/2017 – 02/2023 a ich sumár, písomnú výzvu zo dňa 12.04.2023 spolu s poštovou doručenkou a potvrdenie Slovenskej pošty a. s. o tarifnej cene za úradnú zásielku. 4. Dňa 20.09.2023 súd vydal vo veci platobný rozkaz č. k. 22C 17/2023-14, ktorým uložil žalovanej povinnosti v súlade so žalobnou žiadosťou. Tento platobný rozkaz spolu so žalobou sa súdu nepodarilo
doručiť žalovanej do vlastných rúk tak, ako to vyžaduje ust. § 266 ods. 1 Civilného sporového poriadku. Žalovaná na adrese trvalého pobytu C. XXX/X, XXX XX D., na ktorej je prihlásená od 06.06.1990 doposiaľ, poštovú zásielku v odbernej lehote opakovane neprevzala. Šetrením sa súdu nepodarilo adresu skutočného pobytu žalovanej zistiť. Podľa správy OR PZ Spišská Belá žalovaná odišla s rodinou do Írska, kde žije už niekoľko rokov, pričom jej aktuálna adresa nebola zistená. Preto súd právoplatným uznesením zo dňa 29.01.2024 č.k. 22C 17/2023-30 platobný rozkaz podľa § 266 ods. 3 Civilného sporového poriadku v celom rozsahu zrušil. Následne postupom podľa § 116 ods. 1 a 2 Civilného sporového poriadku súd oznámenie o podanej žalobe dňa 08.03.2024 zverejnil na úradnej tabuli a webovej stránke súdu, a po 15 dňoch od tohto zverejnenia (26.03.2024), počas ktorých si žalovaná žalobu s prílohami nevyzdvihla, žalobu považoval za riadne doručenú žalovanej. 5. Uznesením zo dňa 22.04.2024 č. k. 22C 17/2023-33 súd postupom podľa § 167 ods. 2 v spojení s § 116 ods. 3 Civilného sporového poriadku vyzval žalovanú na vyjadrenie k žalobe a pripojeným listinám v lehote 15 dní od doručenia uznesenia. Žalovaná na výzvu súdu nereagovala. 6. Dňa 21.06.2024 súd spor prejednal a rozhodol bez nariadenia pojednávania. Podľa § 177 ods. 2 písm. a) Civilného sporového poriadku pojednávanie nie je potrebné nariaďovať, ak ide iba o otázku jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 2.000 eur. Tieto zákonné predpoklady boli v prejednávanej veci kumulatívne splnené. Tu súd len dodáva, že žaloba bola žalovanej riadne doručená fikciou (§ 116 ods. 2 Civilného sporového poriadku), žalovaná sa k žalobe na výzvu súdu podľa § 167 ods. 2 Civilného sporového poriadku v stanovenej lehote nevyjadrila. Nakoľko žalovaná tvrdenia žalobcu v žalobe nepoprela, tvrdenia neboli medzi stranami sporné. 7. Podľa § 2 ods. 2 zákona č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení účinnom do 30.06.2023 (ďalej už len „zákon č. 532/2010 Z.z.“) Rozhlas a televízia Slovenska je právnická osoba so sídlom v Bratislave zapísaná v obchodnom registri, ktorá vykonáva svoju činnosť najmä prostredníctvom organizačných zložiek, ktorými sú a) Slovenský rozhlas, prostredníctvom ktorého sa poskytuje služba verejnosti v oblasti rozhlasového vysielania, b) Slovenská televízia, prostredníctvom ktorej sa poskytuje služba verejnosti v oblasti televízneho vysielania. 8. Podľa § 3 ods. 1 zákona č. 532/2010 Z. z. Rozhlas a televízia Slovenska je vysielateľom, ktorého poslaním je poskytovať službu verejnosti v oblasti vysielania (§ 3 ods. 7 zákona č. 220/2007 Z. z.). 9. Podľa § 3 písm. a) zákona č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení účinnom do 30.06.2023 (ďalej už len „zákon č. 340/2012 Z. z.“) platiteľ úhrady (ďalej len "platiteľ") je fyzická osoba, ktorá je evidovaná dodávateľom elektriny v evidencii odberateľov elektriny v domácnosti ako odberateľ elektriny v domácnosti v odbernom mieste, pre spotrebu v byte alebo v rodinnom dome. 10. Podľa § 4 ods. 1 zákona č. 340/2012 Z. z. vyberateľom úhrady a príjemcom úhrady je Rozhlas a televízia Slovenska. 11. Podľa § 6 ods. 1 zákona č. 340/2012 Z. z. platiteľ podľa § 3 písm. a) platí úhradu 4,64 eura za každý aj začatý kalendárny mesiac. 12. Podľa § 7 ods. 1 a 2 zákona č. 340/2012 Z. z. povinnosť platiť úhradu vzniká od prvého dňa kalendárneho mesiaca nasledujúceho po kalendárnom mesiaci, v ktorom sa osoba stala platiteľom, a zaniká posledný deň kalendárneho mesiaca, v ktorom osoba prestala byť platiteľom. Úhrada sa platí mesačne; úhradu za príslušný kalendárny mesiac je platiteľ povinný zaplatiť do posledného dňa príslušného kalendárneho mesiaca. 13. Podľa § 8 zákona č. 340/2012 Z. z. kontrolu platenia úhrady vykonáva vyberateľ úhrady. 14. Podľa § 10 ods. 1, 2 a 3 zákona č. 340/2012 Z. z. platiteľ, ktorý nezaplatí úhradu podľa § 7, je v omeškaní so zaplatením úhrady. Ak vyberateľ úhrady zistí, že platiteľ je v omeškaní so zaplatením úhrady, je povinný ho písomne vyzvať do 60 dní od zistenia tejto skutočnosti na zaplatenie tejto úhrady a na zaplatenie poštových sadzieb súvisiacich s odoslaním výzvy na zaplatenie úhrady. Ak platiteľ podľa
§ 3 písm. a) nezaplatí úhradu a poštové sadzby v lehote do 30 dní od doručenia výzvy podľa odseku 2, platiteľ je povinný zaplatiť vyberateľovi úhrady aj pokutu 17 eur. 15. Podľa § 10 ods. 5 zákona č. 340/2012 Z. z. nárok na zaplatenie úhrady, s ktorou je platiteľ v omeškaní, pokuty podľa odsekov 3 a 4 a poštových sadzieb je povinný vyberateľ úhrady uplatniť na súde. 16. Podľa § 11 ods. 1 a 2 zákona č. 340/2012 Z. z. výzva vyberateľa úhrady podľa tohto zákona sa platiteľovi doručuje na adresu na doručovanie písomností uvedenú v písomnom oznámení podľa § 9 ods. 8 alebo ods. 10. Ak tejto adresy niet, výzva sa doručuje na adresu trvalého pobytu, sídla alebo miesta podnikania platiteľa. Ak nebol platiteľ zastihnutý na adrese podľa odseku 1, uloží sa výzva na pošte a platiteľ sa vhodným spôsobom upovedomí o jej uložení na pošte. Výzva sa považuje za doručenú prevzatím výzvy platiteľom, vrátením výzvy vyberateľovi úhrady po uplynutí odbernej lehoty, vrátením výzvy vyberateľovi úhrady ako nedoručiteľnej alebo bezdôvodným odmietnutím prevzatia výzvy platiteľom. 17. Podľa § 27b ods. 1 zákona č. 242/2023 Z. z., ktorým sa mení a dopĺňa zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (nepriama novela zákona č. 340/2012 Z. z.) výber a vymáhanie úhrady za služby verejnosti poskytované Rozhlasom a televíziou Slovenska v oblasti rozhlasového vysielania a televízneho vysielania (ďalej len "úhrada"), ktorú bol platiteľ úhrady podľa zákona č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení neskorších predpisov v znení účinnom k 30. júnu 2023 povinný zaplatiť do 30. júna 2023, ako aj vymáhanie iných pohľadávok, ktoré vznikli na základe nezaplatenia tejto úhrady, vykonáva od 1. júla 2023 Rozhlas a televízia Slovenska podľa zákona č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení účinnom do 30. júna 2023; takto vybraté a vymožené úhrady, ako aj vymožené iné pohľadávky sú príjmom Rozhlasu a televízie Slovenska a sú určené na finančné zabezpečenie hlavnej činnosti Rozhlasu a televízie Slovenska. 18. Vychádzajúc z citovanej právnej úpravy žalobca ako verejnoprávna inštitúcia (právnická osoba), ktorej poslaním podľa zákona č. 532/2010 Z. z. je poskytovanie služieb verejnosti v oblasti rozhlasového a televízneho vysielania, sa žalobou domáha na žalovanej zaplatenia jednak úhrad za služby poskytované žalovanej v kontrolovanom období od 01.09.2017 do 28.02.2023 (ďalej len „rozhodné obdobie“) vo výške 306,24 eur, ďalej pokuty za nezaplatenie týchto úhrad vo výške 17 eur a poštovej sadzby spojenej s vymáhaním úhrad vo výške 2,10 eur, spolu 325,34 eur. Tvrdí, že žalovaná bola zo zákona ako platiteľ v zmysle cit. § 3 písm. a) zákona č. 340/2012 Z. z. v rozhodnom období povinná platiť úhrady za verejné služby vo výške 4,64 eur mesačne, pričom napriek písomnej výzve zo dňa 12.04.2023 úhrady v celkovej výške 306,24 eur nezaplatila (jedná o 66 neuhradených mesačných úhrad v kontrolovanom období). 19. Žalovaná tvrdenia žalobcu nepoprela. Žalobcom tvrdené skutočnosti vyplývajú z listín predložených žalobcom, a to predpisu platieb úhrad a sumáru týchto platieb, ktoré žalovaná nijako nespochybnila. Podľa týchto listín žalovaná ako fyzická osoba bola evidovaná žalobcom ako odberateľ elektriny v domácnosti a platiteľ úhrad za verejné služby poskytované Rozhlasom a televíziou Slovensko na odbernom mieste C. XXX/X, XXX XX D., a to od mesiaca september 2017, s povinnosťou platiť úhradu vo výške 4,64 eur mesačne. Podľa sumáru predpisov a platieb žalovaná úhrady v rozhodnom období vymedzenom žalobcom od 01.09.2017 do 28.02.2023 vôbec neplatila. 20. Podľa predloženej písomnej výzvy žalobcu zo dňa 12.04.2023 a pripojenej poštovej doručenky žalobca touto výzvou vyzval žalovanú na zaplatenie nedoplatku na úhradách za verejné služby ku dňu 28.02.2023 v sume 308,34 eur, vrátane poštovej sadzby 2,10 eur, v lehote 30 dní od doručenia výzvy. Podľa poštovej doručenky zásielka doručovaná na adresu trvalého pobytu žalovanej bola uložená na pošte dňa 20.02.2023 a dňa 13.03.2023 vrátená odosielateľovi ako neprevzatá v odbernej lehote. 21. Medzi stranami teda nebolo sporné, a súd na základe vykonaného dokazovania nepovažoval za dôvodne pochybné, že žalovaná ako platiteľ úhrad za služby verejnosti poskytované žalobcom podľa § 3 písm. a) zákona č. 340/2012 Z. z. neplatila v rozhodnom období vymedzenom žalobcom, t. j. od 01.09.2017 do 28.02.2022, riadne a včas úhrady za služby vo výške 4,64 eur mesačne, splatné podľa § 7
ods. 1. a 2 zákona č. 340/2012 Z. z. vždy do posledného dňa príslušného kalendárneho mesiaca. Za toto rozhodné obdobie celkom 66 mesiacov žalovaná mala celkom zaplatiť 306,24 eur (66 x 4,64 eur = 306,24 eur). Žalovaná za toto obdobie podľa listín predložených samotným žalobcom nič zaplatila. Žalovaná sa teda v tomto rozhodnom období dostala do omeškania so zaplatením predpísaných mesačných úhrad v celkovej vo výške 306,24 eur. Preto pokiaľ sa žalobca domáhal žalobou zaplatenia neuhradených predpísaných mesačných úhrad za služby poskytované za rozhodné obdobie v celkovej výške 306,24 eur, jeho nárok súd považoval za dôvodný v celej výške. Tu súd vzhľadom na zmenu zákona č. 340/2012 Z. z. účinnú od 01.07.2023 len dodáva, že podľa cit. § 27b ods. 1 zákona č. 242/2023 Z. z., výber a vymáhanie úhrady za služby verejnosti poskytované Rozhlasom a televíziou Slovenska v oblasti rozhlasového vysielania a televízneho vysielania (ďalej len "úhrada"), ktorú bol platiteľ úhrady podľa zákona č. 340/2012 Z. z. v znení účinnom k 30. júnu 2023 povinný zaplatiť do 30. júna 2023, ako aj vymáhanie iných pohľadávok, ktoré vznikli na základe nezaplatenia tejto úhrady, vykonáva od 1. júla 2023 Rozhlas a televízia Slovenska podľa zákona č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení účinnom do 30. júna 2023. 22. Žalobou sa žalobca ďalej domáhal na žalovanej zaplatenia pokuty za nezaplatenie úhrad za verejné služby vo výške 17 eur a poštovnej sadzby súvisiacej s odoslaním výzvy na zaplatenie úhrad vo výške 2,10 eur, a to s poukazom na cit. § 10 zákona č. 340/2012 Z.z.. Podľa tohto ust. ak vyberateľ úhrady zistí, že platiteľ je v omeškaní so zaplatením úhrady, je povinný ho písomne vyzvať na zaplatenie tejto úhrady a na zaplatenie poštových sadzieb súvisiacich s odoslaním výzvy na zaplatenie úhrady, a ak platiteľ nezaplatí úhradu a poštové sadzby v lehote do 30 dní od doručenia výzvy podľa odseku 2, je povinný zaplatiť vyberateľovi úhrady aj pokutu 17 eur. Zákonným predpokladom nároku žalobcu na zaplatenie pokuty a poštovných sadzieb bola teda kvalifikovaná písomná výzva žalovanej na zaplatenie omeškaných úhrad a poštových sadzieb v lehote 30 dní odo dňa jej doručenia. Žalobca písomnou výzvou zo dňa 12.04.2023 a predloženou poštovou doručenkou preukázal odoslanie a doručenie takejto kvalifikovanej výzvy žalovanej. Preto súd žalobcovi priznal aj nárok na zaplatenie požadovanej pokuty za nezaplatenie omeškaných úhrad vo výške 17 eur, ako aj poštovnej sadzby vo výške 2,10 eur. Výšku poštovnej sadzby žalobca preukázal potvrdením Slovenskej pošty a. s. o tarifnej cene za úradnú zásielku platnej od 01.03.2023 (2,10 eur za doporučenú úradnú zásielku do vlastných rúk -- podaj cez ePodací hárok). 23. Vzhľadom na uvedené skutkové a právne závery súd tak priznal žalobcovi nárok na zaplatenie predpísaných omeškaných úhrad za verejné služby vo výške 306,24 eur, ďalej nárok na zaplatenie zákonnej pokuty za nezaplatenie úhrad vo výške 17 eur a poštovnú sadzbu súvisiacu s odoslaním výzvy zo dňa 12.04.2023 vo výške 2,10 eur, celkom 325,34 eur. 24. Podľa § 255 Civilného sporového poriadku súd prizná strane náhradu trov konania podľa pomeru jej úspechu vo veci. 25. Podľa § 262 ods. 1 Civilného sporového poriadku o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 26. Podľa § 262 ods. 2 Civilného sporového poriadku o výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 27. Žalobca bol v konaní úspešný v celom rozsahu žaloby. Preto mu súd priznal voči žalovanej právo na náhradu trov konania v plnom rozsahu. O výške tejto náhrady rozhodne po právoplatnosti tohto rozsudku samostatným uznesením súdny úradník. Poučenie: Proti výrokom I. – II. toho rozsudku je prípustné odvolanie do 15 dní od jeho doručenia prostredníctvom Okresného súdu Poprad na Krajský súd v Prešove (§ 355 ods. 1 v spojení s § 357 Civilného sporového poriadku).
Podľa § 363 Civilného sporového poriadku v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 364 Civilného sporového poriadku rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Podľa § 365 ods. 1 Civilného sporového poriadku odvolanie možno odôvodniť len tým, že a)neboli splnené procesné podmienky, b)súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c)rozhodoval vylúčený sudca alebo nesprávne obsadený súd, d)konanie má inú vadu, ktorá mohla mať za následok nesprávne rozhodnutie vo veci, e)súd prvej inštancie nevykonal navrhnuté dôkazy, potrebné na zistenie rozhodujúcich skutočností, f)súd prvej inštancie dospel na základe vykonaných dôkazov k nesprávnym skutkovým zisteniam, g)zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h)rozhodnutie súdu prvej inštancie vychádza z nesprávneho právneho posúdenia veci. Ak povinný dobrovoľne nesplní to, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona (zákona č. 233/1995 Z. z. o súdnych exekútoroch a exekučnej činnosti v znení neskorších predpisov).

Zdroj: KAUZIS.SK – https://www.kauzis.sk/judikatura/r/ECLI:SK:OSPP:2024:8723210876.5 (dáta aktuálne k 10. 11. 2026). Záväzné je znenie zverejnené súdom.




